OBH 1926/1996.
Az állampolgári jogok országgyűlési biztosa általános helyettesének jelentése
Ügyintéző: Csécsi Benjámin 

Az eljárás megindulása:

	Panaszos az országgyűlési biztos hivatalához intézett,  beadványában sérelmezte, hogy a  Fővárosi Kerületek Földhivatala 1995. november 25-én  kelt beadványára nem válaszolt, amelyben ismételten kérte, hogy a földhivatalnál 1992.október  19-én előterjesztett  tulajdonjog bejegyzése iránti   kérelmét bírálják el.
  
Az érintett alkotmányos jog:

	1./ Az Alkotmányának  2.§.  (1)  bekezdése " A Magyar Köztársaság független demokratikus jogállam." 
	2./ Az Alkotmány  13.§. (1) bekezdése  "A Magyar Köztársaság biztosítja a tulajdonhoz való jogot."

Alkalmazott jogszabályok:

A Magyar Köztársaság Polgári Törvénykönyvéről szóló    1959.évi IV.tv.    117.§.(3) bek.
Az   államigazgatási eljárás általános szabályairól szóló    1957.évi IV.tv.       4.§.
Az   ingatlan-nyilvántartásról  szóló                                    1972.évi 31.sz.tvr.  3.§.
Az 1972.évi 31.sz.tvr. végrehajtásáról intézkedő                27/1972. (XII.31.) MÉM. sz.r. 95.§.

A megállapított tényállás:

	K. A. Budapesten 1992.november 16-án kelt okiratban rendezte feleségével a házastársi vagyonközösséghez tartozó Budapest, III.kerületi, 642570/2 hrsz-ú, 533 m2 nagyságú lakóházas ingatlan tulajdonjogi helyzetét. Házastársak nyilatkozata szerint a K. A. tulajdonát képező ingatlan-illetőségre a házastársi életközösség fennállása alatt, a házastársi közös vagyonhoz tartozó pénzeszközökből lakóházat építettek. Ezért a házastársak megállapodtak abban, hogy eddig csak a férj kizárólagos ingatlan-nyilvántartási tulajdonát képező 2/4 tulajdoni illetőségéből 1/4 rész a feleség ingatlan-nyilvántartási tulajdonába kerüljön. Az erről szóló 1992.november 16-án kelt okiratot a jogszabályban előírt határidőn belül benyújtották a földhivatalhoz és kérték a magánokirat alapján a tulajdonjogi változás ingatlan-nyilvántartásba történő bejegyzését. 

	Tulajdonjog bejegyzés iránti kérelem 182402/1992.sz.alatt került iktatásra a földhivatalnál. A földhivataltól panaszos több esetben  kérte felesége tulajdonjogának ingatlan-nyilvántartásba történő bejegyzését, de nem kapott választ legutóbb 1995.november 26-án  előterjesztett kérelmére sem.

A vizsgálat megállapításai:

	A rendelkezésre álló iratokból megállapítható, hogy a panaszbeadvány megalapozott. Ugyanis A Magyar Köztársaság Polgári Törvénykönyvéről szóló 1959.évi IV.tv. 11 §-ának (3) bekezdésében foglalt rendelkezés szerint ingatlan tulajdonjogának  az átruházásához  az erre irányuló szerződésben vagy más jogcímen felül a tulajdonváltozásnak az ingatlan-nyilvántartásba történő bejegyzése is szükséges.
	Az államigazgatási eljárás általános szabályairól szóló, 1957.évi IV.tv. 4. §-ában foglaltak szerint  az államigazgatási szerv a hatáskörébe tartozó ügyben illetékességi területén köteles eljárni. Az eljárási kötelezettség az államigazgatási ügyekben a kérelem benyújtásakor keletkezik. 
	Az ingatlan-nyilvántartásról az 1972.évi 31.sz.tvr. rendelkezik, amelynek 3. §-a kimondja, hogy az  ingatlan-nyilvántartással kapcsolatos ügyek intézése a földhivatal hatáskörébe tartozik. A  tvr. végrehajtásáról szóló 27/1972. (XII.31.) MÉM. sz. rendelet 95.§-a szerint a földhivatalhoz érkezett beadványokat az iktatószámok sorrendjében kell elintézni.

	A Fővárosi Kerületek Földhivatala a panasz alapját képező eljárásával megsértette az  államigazgatási eljárás  általános szabályairól szóló 1957.évi IV.tv. 4.§-ában és a      27/1972. ( XII.31.) MÉM. sz. rendelet 95.§-ában foglalt rendelkezéseket, amikor is panaszos által 1992-ben  - tulajdonjog bejegyzése iránt  - előterjesztett kérelmet éveken keresztül nem bírálta el. 
 
Ajánlások:

	Az 1993.évi LIX.tv. 18.§-ában nak  foglaltak alapján felkértem a Fővárosi Földhivatal Vezetőjét, hogy K. A. panaszát vizsgálja ki és az esetleges szükséges intézkedéseket tegye meg. 

	A felkérésemre  a Fővárosi Földhivatal Vezetője a megadott határidőn belül panaszos beadványát kivizsgálta. Tájékoztatott, hogy intézkedésére  a Fővárosi Kerületek Földhivatala az 1992.november 16-án kelt magánokiratban foglalt tulajdonjogi változást átvezette az ingatlan-nyilvántartáson.

	Mindezek alapján megállapítható, hogy az alkotmányos visszásságot a panasszal érintett hatóság  saját hatáskörében orvosolta.

	1./ Felhívom a  Fővárosi Kerületek Földhivatalának Vezetőjét, a felhívott jogszabályi rendelkezésekben előírt, ügyintézési határidőre vonatkozó rendelkezéseknek  szerezzen érvényt.

	2./ Felhívom a Fővárosi Földhivatal Vezetőjét, hogy a felügyelete alatt álló Fővárosi Kerületek Földhivatalánál  fokozottan ellenőrizze, az államigazgatás általános szabályairól szóló és az ingatlan-nyilvántartásról szóló jogszabályok - ügyintézési határidőre vonatkozó -  rendelkezéseinek betartását.

A vizsgálatról készült jelentés egy példányának megküldésével panaszost tájékoztattam.

Budapest, 1997. március

Dr. Polt Péter